« »

# අංගුත්තර නිකාය

# සත්තක නිපාතෝ

## 7.1.1.1. පඨම පිය චක්ඛු සුත්තං

### 7.1.1.1. ප්‍රිය වූ භික්ෂුව ගැන වදාළ පළමු දෙසුම

මා විසින් මෙසේ අසන ලදී. එක් සමයක භාග්‍යවතුන් වහන්සේ සැවැත් නුවර ජේතවනය නම් අනේපිඬු සිටුහුගේ ආරාමයෙහි වැඩ වසන සේක. එකල්හී භාග්‍යවතුන් වහන්සේ “මහණෙනි” යි කියා භික්ෂූන් අමතා වදාළ සේක. “පින්වතුන් වහන්සැ”යි ඒ භික්ෂූහු භාග්‍යවතුන් වහන්සේට පිළිවදන් දුන්හ. භාග්‍යවතුන් වහන්සේ මෙය වදාළ සේක.

මහණෙනි, සත් කරුණකින් සමන්විත වූ භික්ෂුව සබ්‍රහ්මචාරීන් වහන්සේලා හට අප්‍රිය වූයේ ද වෙයි. අමනාප වූයේ ද වෙයි. අගරු වූයේ ද වෙයි. අසම්භාවනීය ද වෙයි. ඒ කවර කරුණු සතකින් ද යත්;

මහණෙනි, මෙහිලා භික්ෂුව සිව්පස ලාභය ද කැමති වෙයි. සත්කාරය ද කැමති වෙයි. අවමන් නොලැබීම ද කැමති වෙයි. පවට ලැජ්ජා නැත්තේ ද වෙයි. පවට භය නැත්තේ ද වෙයි. පවිටු ආශා ඇත්තේ ද වෙයි. මිථ්‍යා දෘෂ්ටික ද වෙයි.

මහණෙනි, මේ සත් කරුණෙන් සමන්විත වූ භික්ෂුව සබ්‍රහ්මචාරීන් වහන්සේලා හට අප්‍රිය වූයේ ද වෙයි. අමනාප වූයේ ද වෙයි. අගරු වූයේ ද වෙයි. අසම්භාවනීය ද වෙයි.

මහණෙනි, සත් කරුණකින් සමන්විත වූ භික්ෂුව සබ්‍රහ්මචාරීන් වහන්සේලා හට ප්‍රිය වූයේ ද වෙයි. මනාප වූයේ ද වෙයි. ගරු වූයේ ද වෙයි. සම්භාවනීය ද වෙයි. ඒ කවර කරුණු සතකින් ද යත්;

මහණෙනි, මෙහිලා භික්ෂුව සිව්පස ලාභය ද නොකැමති වෙයි. සත්කාරය ද නොකැමති වෙයි. අවමන් නොලැබීම ද නොකැමති වෙයි. පවට ලැජ්ජා ඇත්තේ ද වෙයි. පවට භය ඇත්තේ ද වෙයි. අල්පේච්ඡ වූයේ ද වෙයි. සම්‍යක් දෘෂ්ටික ද වෙයි.

මහණෙනි, මේ සත් කරුණෙන් සමන්විත වූ භික්ෂුව සබ්‍රහ්මචාරීන් වහන්සේලා හට ප්‍රිය වූයේ ද වෙයි. මනාප වූයේ ද වෙයි. ගරු වූයේ ද වෙයි. සම්භාවනීය ද වෙයි.

සාදු! සාදු!! සාදු!!!

පඨම පියභික්ඛු සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/an4_7-1-1-1/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M