« »

# ඛුද්දක නිකාය

# සුත්ත නිපාතෝ

## 18. පාරායනානුගීතිගාථා

#### 1136. පාරායනමනුගායිස්සං (ඉච්චායස්මා පිංගියෝ)
යථාද්දක්ඛි තථා අක්ඛාසි
විමලෝ භූරිමේධසෝ
නික්කාමෝ නිබ්බනෝ නාගෝ
කිස්ස හේතු මුසා භණේ

(පිංගිය)

පාරායන ගාථාවන් – අනුව ගයන්නෙමි දැන් මම
බුදු සමිඳුන් මේ සදහම් – දුටුවේ යම් අයුරකින්ද
ඒ අයුරින් අප හට එය – හොඳින් කියා දුන්න සේක
නිමල විපුල නුවණින් යුතු – කාමරහිත නිවුන සිතැති
ලෝකනාථ මුනිඳාණන් – මොන කාරණයක් උදෙසා
මුසා බසක් පවසන්ටද?

#### 1137. පහීන මල මෝහස්ස – මානමක්ඛප්පහායිනෝ
හන්දාහං කිත්තයිස්සාමි – ගිරං වණ්ණූපසංහිතං

මලකඩ මෝහය නසමින් – ගුණමකු මානය වැනසූ
බුදුසමිඳුන්ගේ ගුණ ගඟ – ලොවට හඬ නගා පවසමි

#### 1138. තමෝනුදෝ බුද්ධෝ සමන්තචක්ඛු
ලෝකන්තගු සබ්බභවාතිවත්තෝ
අනාසවෝ සබ්බදුක්ඛප්පහීනෝ
සච්චව්හයෝ බ්‍රහ්මේ උපාසිතෝ මේ

පින්වත් බාවරි බමුණනි,
අවිදු අඳුර වනසාලූ – හැම දෙය දකිනා නුවණැති
තුන් ලොවේම මුදුනට පත් – හැම භවයෙන් පිට පැනගත්
මතුවෙන්නට කෙලෙසුන් නැති – සියළුම දුක් වනසා ඇති
සත්‍ය තුළට පැමිණි උතුම් – ඒ සම්බුදු සමිඳාණන්
ඇසුරු කරන්නට මා හට – අනේ! තිබුණි වාසනාව

#### 1139. ද්විජෝ යථා කුබ්බනකං පහාය
බහුප්ඵලං කානනං ආවසෙය්‍ය
ඒවංපහං අප්පදස්සේ පහාය
මහෝදධිං හංසරිවජ්ඣපත්තෝ

පොඩි වනගොමු අතහරිනා – කුරුළු පැටිත්තෙකු විලසේ
බොහො දළු මල් ඵල දරනා – මහවනයට පැමිණුන සේ
ඒ අයුරින් මා මේ ගැන – පොඩි දැනුමැ’ති පිරිස අතැ’ර
මහා ජලාශයට බැස්ස – හංසරාජයෙක් විලසින්
ගියෙමි උතුම් සමිඳුන් වෙත

#### 1140. යේ මේ පුබ්බේ ව්‍යාකංසු
හුරං ගෝතමසාසනා
ඉච්චාසි ඉති භවිස්සති
සබ්බන්තං ඉතිහීතිහං
සබ්බන්තං තක්කවඩ්ඪනං

කළින් මුණ ගැසුන උදවිය – කීවේ නම් මට දහමක්
ගෞතම සසුනෙන් තොර වූ – දෙයක් ය මා දැනගත්තේ
“මෙහෙමයි එය වුණේ කියයි – මේ ලෙස වන්නේය කියයි”
එහෙත් ඔවුන්ගේ ඒ බණ – හරසුන් වචනයන් පමණි
එසේ කියන සියළු දෙනම – හදයි වාද විවාදයන්

#### 1141. ඒකෝ තමනුදාසීනෝ – ජුතිමා සෝ පභංකරෝ
ගෝතමෝ භූරිපඤ්ඤාණෝ – ගෝතමෝ භූරිමේධසෝ

හුදෙකලාවෙ වසමින් හේ – දුරු කෙළේය අවිදු අඳුර
නුවණින් හැම තැන බැබලෙන- තුන් ලොවටම එළිය බෙදන
ඒ ගෞතමයාණෝ නම් – උතුම් පැණවතාණෝමය
ඒ ගෞතමයාණෝ නම් – මහා නැණවතාණෝමය

#### 1142. යෝ මේ ධම්මමදේසේසි – සන්දිට්ඨිකමකාලිකං
තණ්හක්ඛයමනීතිකං – යස්ස නත්ථි උපමා ක්වචි

කාලයකට අයිති නොවන – මෙහි දිම අත් දකින්ට හැකි
සදහම් පවසාලූ මට – ලොවේ සිටීවිද කිසිවෙක්
ගෙවා දැමූ හැම තණ්හා – කෙලෙස් උවදුරුත් නැති කළ
ඒ බුදු සමිඳාණන් ගැන – පවසන්නට උපමා නැත

#### 1143. කින්නු තම්හා විප්පවසසි – මුහුත්තම්පි පිංගිය
ගෝතමා භූරිපඤ්ඤාණා – ගෝතමා භූරිමේධසා

පින්වත් වූ පිංගිය ඔබ,
මොහොතක් හෝ එතුමන්ගෙන් – වෙන් වී කල්ගෙවන්නෙ කිම?
ඒ ගෞතමයාණෝ ලොව – උතුම් පැණවතාණෝ නම්
ඒ ගෞතමයාණෝ ලොව – මහා නැණවතාණෝ නම්

#### 1144. යෝ තේ ධම්මමදේසේසි – සන්දිට්ඨිකමකාලිකං
තණ්හක්ඛයමනීතිකං – යස්ස නත්ථි උපමා ක්වචි

කාලයකට අයිති නොවන – මෙහි දිම අත් දකින්ට හැකි
සදහම් පැවසූවා නම් – ලොවේ සිටී නම් කෙනෙකුන්
ගෙවා දැමූ හැම තණ්හා – කෙලෙස් උවදුරුත් නැති කළ
ඒ බුදු සමිඳාණන් ගැන – කීමට උපමා නැති නම්,

#### 1145. නාහං තම්හා විප්පවසාමි – මුහුත්තම්පි බ්‍රාහ්මණ
ගෝතමා භූරිපඤ්ඤාණා – ගෝතමා භූරිමේධසා

පින්වත් බාවරි බමුණනි,
මොහොතක් හෝ එතුමන්ගෙන්-වෙන් වී කාලය නොගෙවමි
ඒ ගෞතමයාණෝ නම් – උතුම් පැණවතාණෝ මය
ඒ ගෞතමයාණෝ නම් – මහා නැණවතාණෝ මය

#### 1146. යෝ මේ ධම්මමදේසේසි – සන්දිට්ඨිකමකාලිකං
තණ්හක්ඛයමනීතිකං – යස්ස නත්ථි උපමා ක්වචි

කාලයකට අයිති නොවන – මෙහිදිම අත්දකින්ට හැකි
සදහම් පවසාලූ මට – ලොවේ සිටීවිද කිසිවෙක්
ගෙවා දැමූ හැම තණ්හා – කෙලෙස් උවදුරුත් නැති කළ
ඒ බුදු සමිඳාණන් ගැන – පවසන්නට උපමා නැත

#### 1147. පස්සාමි නං මනසා චක්ඛුනා ච
රත්තිං දිවං බ්‍රාහ්මණ අප්පමත්තෝ
නමස්සමානෝ විවසේමි රත්තිං
තේනේව මඤ්ඤාමි අවිප්පවාසං

පින්වත් බමුණාණෙනි මම,
ඒ බුදු සමිඳුන්ව දකිමි – නිතරම මාගේ මනසින්
ඒ බුදු සමිඳුන්ව දකිමි – නිතරම මාගේ දෑසින්
නොපමාවී මා වසමින් – දිව රෑ දෙක්හිම වෙහෙසී
රෑ කල ගෙවමින් ඉන්නේ – ඒ උත්තමයට වඳිමින්
මගෙ සම්බුදු සමිඳුන් ගෙන් – වෙන් වී වාසය නොකරමි

#### 1148. සද්ධා ච පීතී ච මනෝ සතී ච
නාපෙන්ති මේ ගෝතමසාසනම්හා
යං යං දිසං වජති භූරිපඤ්ඤෝ
ස තේන තේනේව නතෝ හමස්මි

සැදැහැ බවත් හා සතුටත් – මනසේ පවතින සිහියත්
ඒ ගෞතම සාසනයෙන් – බැහැරට නොම යයි කිසිදින
උතුම් පැණවතාණන් ඒ – වඩින්නේ යම් දිශාවේද
වඩිනා ඒ දිශාව දෙස – නැමිලා පවතී මා සිත

#### 1149. ජිණ්ණස්ස මේ දුබ්බලථාමකස්ස
තේනේව කායෝ න පලේති තත්ථ
සංකප්පසත්තාය වජාමි නිච්චං
මනෝ හි මේ බ්‍රාහ්මණ තේන සුත්තෝ

ජරපත් කිසි බලයක් නැති – මගේ දුබල මේ කය නම්
ඒ ඒ තැන නොයන්නේය
එනමුත් නිරතුරුවම මම – යන්නෙමි සිතුවිලි දහරින්
බමුණ, මගේ පිවිතුරු සිත – බුදුසමිඳාණන් අසලය

#### 1150. පංකේ සයානෝ පරිඵන්දමානෝ-දීපා දීපං උපප්ලවීං
අථද්දසාසිං සම්බුද්ධං – ඕඝතිණ්ණමනාසවං

කාම මඩගොඩේ සැතපී – එහිම ගැලී කල් ගෙවමින්
දූපතකින් දූපතකට – ඔහේ පා වෙවී යන කලෙ
අන්තිමේදි දැක ගන්නට – වාසනාව තිබුණා මට
තණ්හා ගඟ තරණය කළ – මාගේ සම්බුදු සමිඳුන්

#### 1151. යථා අහු වක්කලි මුත්තසද්ධෝ
භද්‍රාවුධෝ ආළවි ගෝතමෝ ච
ඒවමේව ත්වම්පි පමුඤ්චස්සු සද්ධං
ගමිස්සසි ත්වං පිංගිය මච්චුධෙය්‍යස්ස පාරං

(භාග්‍යවතුන් වහන්සේ වදාළ ගාථාවකි )

සැදැහැයෙන්ම දුකින් මිදුන – සමණ වක්කලී යම් සේ
භද්‍රාවුධයන්ද ලොවේ – ආළවි ගෞතමයන් සේ
ඒ උදවිය ලෙසින් ඔබද – සැදැහැ බලෙන් දුකින් මිදෙව
පිංගිය, යාගන්න ඔබත් – මාර විජිතයෙන් එතෙරට

#### 1152. ඒස භීය්‍යෝ පසීදාමි – සුත්වාන මුනිනෝ වචෝ
විවත්තච්ඡද්දෝ සම්බුද්ධෝ – අඛිලෝ පටිභානවා

අසමින් මුනිඳුන්ගේ බස -පැහැද ගියෙමි මම බොහො ලෙස
කෙලෙසුන් හැම නසා දැමූ – රාග යහුල් සිතේ නොමැති
විස්මිත වැටහීමෙන් යුතු – සම්මා සම්බුදුමය හේ

#### 1153. අධිදේවේ අභිඤ්ඤාය – සබ්බං වේදි පරෝවරං
පඤ්හානන්තකරෝ සත්ථා – කංඛිනං පටිජානතං

පිවිතුරු නුවණින් දකිනා – උසස් පහත් සියළු දහම්
දැනගනිමින් එහි ඇති තතු – මගේ ශාස්තෘන් වහන්සේ
“සැකයක් නැත” යයි කියමින් – සැකයෙන් යුතු ජනයාගේ
අසන අසන හැම පැනයම – අවසන් කරලයි එතැනම

#### 1154. අසංහීරං අසංකුප්පං – යස්ස නත්ථි උපමා ක්වචි
අද්ධා ගමිස්සාමි න මෙත්ථ කංඛා – ඒවං පධාරේහි අධිමුත්තචිත්තන්ති

උතුම් වූ අමා නිවනට – නැතිමය කිසි තැන උපමා
කැඳවාගෙන යා නොහැකිය – කිසිදා සෙලවිය නොහැකිය
අමා නිවන් සැප වෙතටම – සැබැවින් මම යාගන්නෙමි
මෙහිලා සැකයක් නැත මට
සැදැහැයෙන්ම දුකින් මිදුන – ශ්‍රාවකයෙකු ලෙස මා ගැන
තේරුම් ගත මැනවි ඔබද

#### පාරායන වග්ගෝ නිට්ඨිතෝ.

“සසරින් එතෙර කරවන” හෙවත් පාරායන කොටස නිමාවිය.

#### සුත්ත නිපාතෝ සමත්තෝ.

සුත්ත නිපාතය සමාප්තයි!

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn2_5-18/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M