« »

# ඛුද්දක නිකාය

# සුත්ත නිපාතෝ

## 2. ගුහට්ඨක සුත්තං

### 2. ජීවිත ගුහාව ගැන ගාථා අටකින් වදාළ දෙසුම

#### 776. සත්තෝ ගුහායං බහුනාභිඡන්නෝ
තිට්ඨං නරෝ මෝහනස්මිං පගාළ්හෝ
දූරේ විවේකා හි තථාවිධෝ සෝ
කාමා හි ලෝකේ න හි සුප්පහායා

බොහො දේවල් වැසී තිබෙන – මේ ජීවිත ගුහාව තුළ
රැවටීමෙන් රැවටීමට – පත්ව ඇලී සිටින කෙනා
එලෙසින් කල් ගෙවනා විට – ඔහුට විවේකයක් නොමැත
කාමය ලොව තුළ පවතින – සුළුවෙන් අත්හළ නොහැකිය

#### 777. ඉච්ඡානිදානා භවසාතබද්ධා
තේ දුප්පමුඤ්චා න හි අඤ්ඤමොක්ඛා
පච්ඡා පුරේ වාපි අපෙක්ඛමානා
ඉමේ ව කාමේ පුරිමේව ජප්පං

ආශාවම මුල් වීමෙන් – භව සැපයට හිර වීමෙන්
අතීතයක් හෝ සිතමින් – අනාගතය හෝ පතමින්
කලින් පටන් මේ කාමෙට – තණ්හාවෙන් පැටලී ගිය
උදවිය හට දුකින් මිදුම – අපහසුවෙන් කළ යුතු වේ

#### 778. කාමේසු ගිද්ධා පසුතා පමූළ්හා
අවදානියා තේ විසමේ නිවිට්ඨා
දුක්ඛූපනීතා පරිදේවයන්ති
කිංසු භවිස්සාම ඉතෝ චුතාසේ

කාමයටම ගිජු වී ගිය – වසඟව සිහි මුළාව ගිය
දහමට අවනත නොවෙමින් – නොමගට පත් ලොවේ වැටුන
කෙනාට මරණය ආ විට – වැළපෙන්නට පටන් ගනී
අනේ! මෙයින් චුත වන විට – මොන විපතක් වේද කියා

#### 779. තස්මා හි සික්ඛේථ ඉධේව ජන්තු
යං කිඤ්චි ජඤ්ඤා විසමන්ති ලෝකේ
න තස්ස හේතු විසමං චරෙය්‍ය
අප්පං හිදං ජීවිතං ආහු ධීරා

එනිසා මෙහිදිම මිනිසා – යහපත් ලෙස හැසිරිය යුතු
ලොවේ තිබෙන හොඳ නැති දේ -‘වැරදි’ විලස දන්නේ නම්
නොමනා දිවියක් ගෙවන්ට – ඔහු හට කිසි කරුණක් නැත
මෙ ජීවිතය ස්වල්ප බව – නුවණැත්තෝ කියා තිබෙත්

#### 780. පස්සාමි ලෝකේ පරිඵන්දමානං
පජං ඉමං තණ්හාගතං භවේසු
හීනා නරා මච්චුමුඛේ ලපන්ති
අවීතතණ්හා සේ භවාභවේසු

භවය තුළම ආශාවෙන් – එහිම මුළා වූ ජන කැල
එහිම හඬා වැටෙනා හැටි – හොඳින්ම මම දකිමි ලොවේ
ඒ ඒ ජීවිතයන් තුළ – ආශා දුරු කරගනු බැරි
ළාමක සිත් ඇති ජනයා – හඬා වැටෙත් මරු අභියස

#### 781. මමායිතේ පස්සථ ඵන්දමානේ
මච්ඡේව අප්පෝදකේ ඛීණසෝතේ
ඒතම්පි දිස්වා අමමෝ චරෙය්‍ය
භවේසු ආසත්තිමකුබ්බමානෝ

වතුර සිඳුන දොළ පාරක – දඟලන මාළුන් විලසට
‘මගේ මගේ’ යයි සිතමින් – කම්පාවෙන සතුන් බලව
හඳුනාගෙන මෙම දෝසය – අතහැර ‘මාගේ’ අයිතිය
නොඇලී ලොව කිසිදෙයකට – සිහි නුවණින් හැසිරෙන්නේ

#### 782. උභෝසු අන්තේසු විනෙය්‍ය ඡන්දං
ඵස්සං පරිඤ්ඤාය අනානුගිද්ධෝ
යදත්තගරහී තදකුබ්බමානෝ
න ලිප්පති දිට්ඨසුතේසු ධීරෝ

තමා මෙන්ම අනුන්ද යන – දෙපසේ ආශා දුරු කළ
නුවණින් දැන ස්පර්ශය – ගිජු නොම වී කිසි දෙයකට
තමාගෙන්ම දොස් ලැබෙනා – කිසි වරදක් නොම කරනා
නුවණැති අය නො ඇලේමය – අසනා දකිනා දෙයකට

#### 783. සඤ්ඤං පරිඤ්ඤා විතරෙය්‍ය ඕඝං
පරිග්ගහේසු මුනි නෝපලිත්තෝ
අබ්බූළ්හසල්ලෝ චරං අප්පමත්තෝ
නාසිංසති ලෝකමිමං පරඤ්චාති

හඳුනන හැම නුවණින් දැන – තරණය කරමින් සැඩ ගඟ
ආශා ඇතිවන දේකට – නොඇලේ මුනිඳා කිසිවිට
මුලිනුපුටා කෙලෙස් යහුළ – පමා නොවී හැසිරෙන්නේ
මේ ලොව හෝ වෙනත් ලොවක් – කිසිදා හෝ නොපතන්නේ

#### ගුහට්ඨක සුත්තං නිට්ඨිතං.

ජීවිත ගුහාව ගැන ගාථා අටකින් වදාළ දෙසුම නිමා විය.

සාදු! සාදු!! සාදු!!!

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn2_4-2/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M