« »

# සංයුත්ත නිකාය

# ඛන්ධක වග්ගෝ

## 1.1.4.7. පඨම අනුධම්ම සුත්තං

### 1.1.4.7. ධර්මානුකූල වූ දෙය ගැන වදාළ පළමු දෙසුම

#### 39. සාවත්ථියං…..

39. සැවැත් නුවර දී ………………..

#### ධම්‌මානුධම්‌මපටිපන්‌නස්‌ස භික්ඛවේ, භික්ඛුනෝ අයමනුධම්‌මෝ හෝති.

පින්වත් මහණෙනි, ධර්මානුධර්ම ප්‍රතිපදාවෙහි යෙදී සිටින භික්ෂුවගේ ධර්මානුකූලභාවය මෙයයි.

#### යං රූපේ නිබ්‌බිදාබහුලෝ විහරෙය්‍ය, වේදනාය නිබ්‌බිදාබහුලෝ විහරෙය්‍ය, සඤ්‌ඤාය නිබ්‌බිදාබහුලෝ විහරෙය්‍ය, සංඛාරේසු නිබ්‌බිදාබහුලෝ විහරෙය්‍ය, විඤ්ඤාණේ නිබ්‌බිදාබහුලෝ විහරෙය්‍ය, සෝ රූපේ නිබ්‌බිදාබහුලෝ විහරන්‌තෝ, වේදනාය ….(පෙ)…. සඤ්‌ඤාය ….(පෙ)…. සංඛාරේසු ….(පෙ)…. විඤ්ඤාණේ නිබ්‌බිදාබහුලෝ විහරන්‌තෝ රූපං පරිජානාති, වේදනං පරිජානාති. සඤ්‌ඤං පරිජානාති. සංඛාරේ පරිජානාති. විඤ්‌ඤාණං පරිජානාති, සෝ රූපං පරිජානං, වේදනං පරිජානං සඤ්‌ඤං පරිජානං සංඛාරේ පරිජානං විඤ්‌ඤාණං පරිජානං, පරිමුච්‌චති රූපම්‌හා, පරිමුච්‌චති වේදනාය, පරිමුච්‌චති සඤ්‌ඤාය , පරිමුච්‌චති සංඛාරේහි, පරිමුච්‌චති විඤ්‌ඤාණම්‌හා, පරිමුච්‌චති ජාතියා ජරාමරණේන සෝකේහි පරිදේවේහි දුක්ඛේහි දෝමනස්‌සේහි උපායාසේහි, පරිමුච්‌චති දුක්‌ඛස්‌මාති වදාමීති.

යම් හෙයකින් රූපය පිළිබඳව (අවබෝධයෙන් ම) කලකිරීම් බහුලව වාසය කරනවා නම්, විඳීම පිළිබඳව කලකිරීම් බහුලව වාසය කරනවා නම්, සඤ්ඤාව පිළිබඳව කලකිරීම් බහුලව වාසය කරනවා නම්, සංස්කාර පිළිබඳව කලකිරීම් බහුලව වාසය කරනවා නම්, විඤ්ඤාණය පිළිබඳව කලකිරීම් බහුලව වාසය කරනවා නම්, එතකොට රූපය පිළිබඳව කළකිරීම් බහුලව වාසය කරන ඒ භික්ෂුව වේදනාව ….(පෙ)…. සඤ්ඤාව ….(පෙ)…. සංස්කාර ….(පෙ)…. විඤ්ඤාණය පිළිබඳව කළකිරීම් බහුලව වාසය කරද්දී රූපය පිරිසිඳ අවබෝධ කරනවා. විඳීම පිරිසිඳ අවබෝධ කරනවා. සඤ්ඤාව පිරිසිඳ අවබෝධ කරනවා. සංස්කාර පිරිසිඳ අවබෝධ කරනවා. විඤ්ඤාණය පිරිසිඳ අවබෝධ කරනවා. එතකොට ඔහු රූපය පිරිසිඳ දැක, විඳීම පිරිසිඳ දැක, සඤ්ඤාව පිරිසිඳ දැක, සංස්කාර පිරිසිඳ දැක, විඤ්ඤාණය පිරිසිඳ දැක රූපයෙන් නිදහස් වෙනවා. විඳීමෙන් නිදහස් වෙනවා. සඤ්ඤාවෙන් නිදහස් වෙනවා. සංස්කාරවලින් නිදහස් වෙනවා. විඤ්ඤාණයෙන් නිදහස් වෙනවා. ඉපදීමෙන්, ජරාමරණයෙන්, සෝකයෙන්, වැළපීමෙන්, දුක්දොම්නස් සුසුම් හෙළීම්වලින් නිදහස් වෙනවා. දුකෙන් නිදහස් වෙනවා කියලයි මා කියන්නේ.

සාදු! සාදු!! සාදු!!!

පඨම අනුධම්ම සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/sn3_1-1-4-7/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M