« »

# සංයුත්ත නිකාය

# නිදාන වග්ගෝ

## 3.1.3. අස්සු සුත්තං

### 3.1.3. කඳුළු ගැන වදාළ දෙසුම

#### සාවත්‌ථියං….

සැවැත් නුවරදී ……………

#### අනමතග්‌ගෝයං භික්ඛවේ සංසාරෝ. පුබ්‌බාකෝටි න පඤ්‌ඤායති අවිජ්‌ජානීවරණානං සත්‌තානං තණ්‌හාසංයෝජනානං සන්‌ධාවතං සංසරතං. දීඝරත්‌තං වෝ භික්ඛවේ දුක්‌ඛං පච්‌චනුභූතං. තං කිං මඤ්‌ඤථ භික්ඛවේ කතමන්නු ඛෝ බහුතරං යං වා ඛෝ ඉමිනා දීඝේන අද්‌ධුනා සන්‌ධාවතං සංසරතං අමනාපසම්‌පයෝගා මනාපවිප්‌පයෝගා කන්‌දන්‌තානං රුදන්‌තානං අස්‌සු පස්‌සන්‌නං පග්‌ඝරිතං, යං වා චතුසු මහාසමුද්දේසු උදකන්‌ති?

පින්වත් මහණෙනි, ඉපදෙමින් මැරෙමින් යන මේ ස්වභාවය (සංසාරය) අවසන් නොවන ගමනකි. ආරම්භක කෙළවර දැක්ක නොහැකි දෙයකි. අවිද්‍යාවෙන් වැසුණු තණ්හාවෙන් බැඳුණු මේ සත්වයන් සුගති දුගතිවල සැරිසරමින් යන මේ ස්වභාවය ආරම්භක කෙළවරක් දැක්ක නොහැකිය.

පින්වත් මහණෙනි, ඔබ විසින් ඉතා දීර්ඝ කාලයක් මුළුල්ලේ දුක් අනුභව කරල තියෙනවා. පින්වත් මහණෙනි, මේ ගැන ඔබ කුමක්ද හිතන්නේ? මේ දීර්ඝ කාලයේදී භවයෙන් භවයට සැරිසරා යද්දී, ඉපිද ඉපිද යද්දී, අමනාප දේ සමග එක්වෙන්න සිදුවීමෙන්, මනාප දෙයින් වෙන්වෙන්න සිදුවීමෙන් හඬද්දී වැළපෙද්දී ඔබගේ නෙතින් වෑහුණු, වැගිරුණු යම් කඳුලක් වේ නම් ඒ කඳුළු ඉතා වැඩි? මේ සතර මහා සාගරයේ ජලයද?”

#### යථා ඛෝ මයං භන්තේ භගවතා ධම්‌මං දේසිතං ආජානාම, ඒතදේව භන්තේ බහුතරං යං නෝ ඉමිනා දීඝේන අද්‌ධුනා සන්‌ධාවතං සංසරතං අමනාපසම්‌පයෝගා මනාපවිප්‌පයෝගා කන්‌දන්‌තානං රුදන්‌තානං අස්‌සු පස්‌සන්‌නං පග්‌ඝරිතං, න ත්වේව චතුසු මහාසමුද්‌දේසු උදකන්‌ති.

“ස්වාමීනි, අපි භාග්‍යවතුන් වහන්සේ විසින් වදාරණ ලද ශ්‍රී සද්ධර්මය යම් පරිද්දෙකින් දන්නවා නම් ස්වාමීනි, මේ සා දීර්ඝ කාලයක් මුළුල්ලේ භවයෙන් භවයට සැරිසරා යද්දී, ඉපිද ඉපිද යද්දී අමනාප දේ සමග එක්වෙන්න සිදුවීමෙනුත්, මනාප දෙයින් වෙන්වෙන්නට සිදුවීමෙනුත් අප ගේ නෙතින් වෑහුන, වැගිරුන යම් කඳුලක් වේ නම් ඒ කඳුළු ම යි ඉතා වැඩි. මේ සතර මහා සාගරයේ ජලය නම් නොවේ.”

#### සාධු සාධු භික්ඛවේ, සාධු ඛෝ මේ තුම්හේ භික්ඛවේ, ඒවං ධම්‌මං දේසිතං ආජානාථ. ඒතදේව භික්ඛවේ බහුතරං යං වෝ ඉමිනා දීඝේන අද්‌ධුනා සන්‌ධාවතං සංසරතං අමනාපසම්‌පයෝගා මනාපවිප්‌පයෝගා කන්‌දන්‌තානං රුදන්‌තානං අස්‌සු පස්‌සන්‌නං පග්‌ඝරිතං, න ත්වේව චතුසු මහාසමුද්‌දේසු උදකං. දීඝරත්‌තං වෝ භික්ඛවේ, මාතුමරණං පච්‌චනුභූතං. (ඒතදේව භික්ඛවේ බහුතරං යං) තේසං වෝ මාතුමරණං පච්‌චනුභොන්‌තානං අමනාපසම්‌පයෝගා මනාපවිප්‌පයෝගා කන්‌දන්‌තානං රුදන්‌තානං අස්‌සු පස්‌සන්‌නං පග්‌ඝරිතං. න ත්වේව චතුසු මහාසමුද්‌දේසු උදකං. දීඝරත්‌තං වෝ භික්ඛවේ පිතුමරණං පච්‌චනුභූතං ….(පෙ)…. භාතුමරණං පච්‌චනුභූතං ….(පෙ)…. භගිනිමරණං පච්‌චනුභූතං ….(පෙ)…. පුත්‌තමරණං පච්‌චනුභූතං ….(පෙ)…. ධීතුමරණං පච්‌චනුභූතං ….(පෙ)…. ඤාතිව්‍යසනං පච්‌චනුභූතං ….(පෙ)…. භෝගව්‍යසනං පච්‌චනුභූතං ….(පෙ)…. රෝගව්‍යසනං පච්‌චනුභූතං ….(පෙ)…. තේසං වෝ රොගව්‍යසනං පච්‌චනුභොන්‌තානං අමනාපසම්‌පයෝගා මනාපවිප්‌පයෝගා කන්‌දන්‌තානං රුදන්‌තානං අස්‌සු පස්‌සන්‌නං පග්‌ඝරිතං. න ත්වේව චතුසු මහාසමුද්‌දේසු උදකං. තං කිස්‌ස හේතු? අනමතග්‌ගෝයං භික්ඛවේ සංසාරෝ ….(පෙ)…. යාවඤ්‌චිදං භික්ඛවේ අලමේව සබ්‌බසංඛාරේසු නිබ්‌බින්‌දිතුං, අලං විරජ්‌ජිතුං, අලං විමුච්‌චිතුන්‌ති.

“සාදු! සාදු!! පින්වත් මහණෙනි, සාදු! පින්වත් මහණෙනි, මා විසින් දේශනා කරන ලද ධර්මය ඔය ආකාරයෙන් දැනගෙන සිටීම ඉතා හොඳයි. මේ සා දීර්ඝ කාලයක් මුළුල්ලේ භවයෙන් භවයට සැරිසරා යද්දී, ඉපිද ඉපිද යද්දී අමනාප දේ සමග එක්වෙන්නට සිදුවීමෙනුත්, මනාප දෙයින් වෙන්වෙන්නට සිදුවීමෙනුත් ඔබ ගේ නෙතින් වෑහුන, වැගිරුන යම් කඳුලක් වේ නම් ඒ කඳුළු ම යි ඉතා වැඩි. මේ සතර මහා සාගරයේ ජලය නම් නොවේ.

පින්වත් මහණෙනි, බොහෝ කලක් මුළුල්ලේ ඔබ විසින් මව් මිය ගිය දුක විඳල තියෙනවා. මව් මිය ගිය දුක විඳඅන ඔබ විසින් අමනාප දේ සමග එක් වීමෙනුත් මනාප දෙයින් වෙන්වීමෙනුත් හඬද්දී වැලපෙද්දී ඔබේ නෙතින් වෑහුන, වැගිරුන යම් කඳුලක් වේ නම් ඒ කඳුළු ම යි ඉතාමත් වැඩි. සතර මහා සාගරයේ ජලය නම් නොවේ. පින්වත් මහණෙනි, බොහෝ කලක් මුළුල්ලේ ඔබ විසින් පියා මිය ගිය දුක විඳල තියෙනවා …. (පෙ) …. සොහොයුරා මිය ගිය දුක විඳල තියෙනවා …. (පෙ) …. සොහොයුරිය මිය ගිය දුක විඳල තියෙනවා …. (පෙ) …. පුතා මිය ගිය දුක විඳල තියෙනවා …. (පෙ) …. දුව මිය ගිය දුක විඳල තියෙනවා …. (පෙ) …. නෑදෑයන්ට වූ විපත නිසා ඇති වූ දුක විඳල තියෙනවා …. (පෙ) …. දේපළ හානිය නිසා දුක විඳල තියෙනවා …. (පෙ) …. රෝග පීඩා නිසා දුක විඳල තියෙනවා. රෝග පීඩා නිසා දුක විඳින ඔබ විසින් අමනාප දේ සමග එක් වීමෙනුත් මනාප දෙයින් වෙන් වීමෙනුත් හඬද්දී වැළපෙද්දී ඔබේ නෙතින් වෑහුන, වැගිරුන යම් කඳුලක් වේ නම් ඒ කඳුළු ම යි ඉතාමත් වැඩි. සතර මහා සාගරයේ ජලය නම් නොවේ.

පින්වත් මහණෙනි, ඒකට හේතුව කුමක්ද? ඉපදෙමින් මැරෙමින් යන මේ ස්වභාවය (සංසාරය) අවසන් නොවන ගමනක්. …. (පෙ) …. එම නිසා පින්වත් මහණෙනි, මේ හැම සංස්කාරයක් ගැන ම අවබෝධයෙන් යුතුව කළකිරෙන්න ම යි වටින්නේ. නොඇලෙන්න ම යි වටින්නේ. නිදහස් වෙන්න ම යි වටින්නේ.

සාදු! සාදු!! සාදු!!!

අස්සු සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/sn2_3-1-3/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M