« »

# ඛුද්දක නිකාය

# සුත්ත නිපාතෝ

## 4. මෙත්තගු සුත්තං

### 4. මෙත්තගු නිසා වදාළ දෙසුම

#### 1053. පුච්ඡාමි තං භගවා බ්‍රෑහි මේතං (ඉච්චායස්මා මෙත්තගු)
මඤ්ඤාමි තං වේදගුං භාවිතත්තං
කුතෝ නු දුක්ඛා සමුදාගතා ඉමේ
යේ කේචි ලෝකස්මිං අනේකරූපා

(මෙත්තගු)

භගවත් බුදු සමිඳාණනි – විමසාලන්නෙමි මෙකරුණ
මා වෙත අනුකම්පාවෙන් – පවසාලනු මැන මා හට
දහමේ පරතෙරට වැඩිය – දියුණු කෙරුව සිතකින් යුතු
උතුම් කෙනෙකු ලෙස ඔබ ගැන – සිතෙන්නේ මා හට නම් දැන්
මේ ලෝකය තුළ පවතින – නොයෙක් ස්වරූපෙන් පවතින
දුකක් තිබේ නම් යම්කිසි – ඒ මේ සියළුම දුක් රැස
කුමකින්දෝ හට ගන්නේ?

#### 1054. දුක්ඛස්ස වේ මං පභවං අපුච්ඡසි (මෙත්තගූති භගවා)
තං තේ පවක්ඛාමි යථා පජානං
උපධිනිදානා පභවන්ති දුක්ඛා
යේ කේචි ලෝකස්මිං අනේකරූපා

(භාග්‍යවතුන් වහන්සේ)

සැබැවින් පින්වත් මෙත්තගු – ඔබ මාගෙන් අසා සිටියෙ
දුක උපදින හේතුව ගැන
එය දැනගත් කෙනෙකු ලෙසින් – පවසමි මම් මේ විලසින්
“මේ ලෝකය තුළ පවතින – නොයෙක් ස්වරූපෙන් සැකසුන
මේ දුක් රැස උපදින්නේ – සකෙලෙස් කර්මයන් තුළිනි”

#### 1055. යෝ වේ අවිද්වා උපධිං කරෝති
පුනප්පුනං දුක්ඛමුපේති මන්දෝ
තස්මා හි ජානං උපධිං න කයිරා
දුක්ඛස්ස ජාතිප්පභවානුපස්සී

අවිදු අඳුර තිබෙන කෙනා – සකෙලෙස් කර්මයන් කරයි
නුවණ නොමැති ඒ උදවිය – දුකටම පැමිණේ යළි යළි
ඉපදීම ම මුල්කරගෙන – භව දුක ඇති වෙයි මෙලෙසින්
මේ දෙය දැන ගත්ත කෙනා – නොකරයි සකෙලෙස් කර්මය

#### 1056. යං තං අපුච්ඡිම්හ අකිත්තයී නෝ
(ඉච්ඡායස්මා මෙත්තගු)
අඤ්ඤං තං පුච්ඡාමි තදිංඝ බ්‍රෑහි
කථන්නු ධීරා විතරන්ති ඕඝං
ජාතිජරං සෝකපරිද්දවං ච
තං මේ මුනී සාධු වියාකරෝහි
තථා හි තේ විදිතෝ ඒස ධම්මෝ

(මෙත්තගු)

අප විමසූ එකරුණ ගැන – පහදා දුන් සේක අපට
අසනෙමි මම වෙන කරුණක් – පහදා දුන මැනවි එයද
“ඉපදෙන දිරමින් සිටිනා – සෝකෙන් වැළපී සිටිනා
මේ සැඩ පහරත් මැඩගෙන – කොහොමද නුවණැති උදවිය
මෙ දුකින් එතෙරට යන්නේ?
මුනිඳාණනි එය මා හට – පවසන්නේ නම් යහපති
මේ සදහම් ඔබ හට නම් – වැටහී ඇත ඉතා හොඳින්

#### 1057. කිත්තයිස්සාමි තේ ධම්මං (මෙත්තගූති භගවා)
දිට්ඨේ ධම්මේ අනීතිහං
යං විදිත්වා සතෝ චරං – තරේ ලෝකේ විසත්තිකං

(භාග්‍යවතුන් වහන්සේ)

ලොවේ යම් දුකක් වේ නම් – හඳුනාගෙන එය මැනවින්
සිහි නුවණින් කල් ගෙවමින් – මේ ලොව හැසිරෙන සමණා
තරණය කර දමන්නේය – මේ සැඩ තණ්හා දිය කඳ
තම තමන්ම අත් දකිනා – ඒ සදහම් ගැනමය දැන්
ඔබ හට මේ කියා දෙන්නේ

#### 1058. තඤ්චාහං අභිනන්දාමි මහේසි ධම්මමුත්තමං
යං විදිත්වා සතෝ චරං තරේ ලෝකේ විසත්තිකං

(මෙත්තගු)

මහ ඉසිවර මුනිඳාණනි,
ලොවේ යම් දුකක් වේ නම් – හඳුනාගෙන එය මැනවින්
සිහිනුවණින් කල් ගෙවමින් – මේ ලොව හැසිරෙන සමණා
තරණය කරලන්නේ නම් – මේ සැඩ තණ්හා දිය කඳ
තම තමන්ම අත් දකිනා – ඒ උත්තම සිරි සදහම්
මමත් පිළිගනිමි අදරින්

#### 1059. යං කිඤ්චි සම්පජානාසි (මෙත්තගූති භගවා)
උද්ධං අධෝ තිරියඤ්චාපි මජ්ඣේ
ඒතේසු නන්දිං ච නිවේසනං ච
පනුජ්ජ විඤ්ඤාණං භවේ න තිට්ඨේ

(භාග්‍යවතුන් වහන්සේ)

අනාගතේ අතීතයේ – වර්තමාන කාලේ හෝ
සැකසී ඇති යමක් වේද – නුවණින් හඳුනයි නම් එය
ඒවා ගැන සිතේ තිබෙන – ආශාවෙන් බැසගැනීම
දුරින්ම දුරු කර දමන්න
එහෙම කළොත් විඤ්ඤාණය – නොම පිහිටයි කිසි භවයක

#### 1060. ඒවංවිහාරී සතෝ අප්පමත්තෝ
භික්ඛු චරං හිත්වා මමායිතානි
ජාතිං ජරං සෝකපරිද්දවඤ්ච
ඉධේව විද්වා පජහෙය්‍ය දුක්ඛං

මෙලෙසින් කල් ගෙවනා විට – නොපමා වී සිහි නුවණින්
මමත්වයද බැහැරට කළ – ඒ නැණවත් සමණ තෙමේ
ඉපදෙන දිරමින් තිබෙනා – සෝකෙන් වැළපී සිටිනා
මේ සියළුම දුක් දොම්නස් – මෙහිදි ම අත හරින්නේය

#### 1061. ඒතාභිනන්දාමි වචෝ මහේසිනෝ (ඉච්චායස්මා මෙත්තගු)
සුකිත්තිතං ගෝතම නූපධීකං
අද්ධා හි භගවා පහාසි දුක්ඛං
තථා හි තේ විදිතෝ ඒස ධම්මෝ

(මෙත්තගු)

මහ ඉසිවර මුනිඳාණන් – වදාළ මේ උතුම් වචන
පිළිගන්නෙමි මම සතුටින්
ගෞතම බුදු සමිඳාණන්,
පහදා දුන් සේක සොඳින් – නිකෙලෙස් වූ අමා නිවන
භගවත් සමිඳුන් සදහට – මේ දුක දුරු කෙරුව සේක
ඔබ හට නම් මේ සදහම් – වැටහී ඇත ඉතා හොඳින්

#### 1062. තේ චාපි නූන පජහෙය්‍යු දුක්ඛං
යේ ත්වං මුනි අට්ඨිතං ඕවදෙය්‍ය
තං තං නමස්සාමි සමෙච්ච නාග
අප්පේව මං භගවා අට්ඨිතං ඕවදෙය්‍ය

භගවත් මුනිඳාණනි ඔබ – මේ අයුරින් පැහැදිලි ලෙස
යමෙකුට විසඳා දෙන විට – සැබැවින් ඒ සියළු දෙනම
හැම දුක දුරු කරන්නේය
නාගේන්ද්‍රයාණෙනි ඔබ – වෙතට පැමිණ නමදිමි මම
භගවත් සමිඳුන් මා හට – ඒ අයුරින් මේ සදහම්
පවසත් නම් ඉතා මැනවි

#### 1063. යං බ්‍රාහ්මණං වේදගුං ආභිජඤ්ඤා (මෙත්තගූති භගවා)
අකිඤ්චනං කාමභවේ අසත්තං
අද්ධා හි සෝ ඕඝමිමං අතාරි
තිණ්ණෝ ච පාරං අඛිලෝ අකංඛෝ

(භාග්‍යවතුන් වහන්සේ)

පින්වත් මෙත්තගු,
දහමේ පරතෙරටම ගිය – නුවණින් හැම දේ දැනගත්
කෙලෙස් සිතෙන් තොරව වසන – කාම ලොවට නොම ඇලෙනා
යම් අරහත් බමුණෙක් වෙද – සැබැවින් ඒ මුනිඳාණන්
තරණය කර දැමුවේමය – මේ සැඩ තණ්හා දිය කඳ
වැඩියේමය හේ එතෙරට – කෙලෙස් යහුල් නැත්තෙකි හේ
කිසි සැකයක් නොමැති කෙනෙකි

#### 1064. විද්වා ව සෝ වේදගූ නරෝ ඉධ
භවාභවේ සංගමිමං විසජ්ජ
සෝ වීතතණ්හෝ අනීඝෝ නිරාසෝ
අතාරි සෝ ජාති ජරන්ති බ්‍රෑමීති

දහමේ පරතෙරට වැඩිය – ඒ නුවණැති උත්තමයා
මේ ගෙවනා දිවිය තුළම – සියළු තැනම පැතිරී ගිය
හැම තණ්හාවම දුරලයි
තණ්හාවක් නොමැති සිතින් – කිසි උවදුරු නොමැති සිතින්
ආශා රහිතව වසමින් – ඉපදෙන දිරනා ලෝකය
තරණය කර දැමුවේ යයි – ඔහු ගැන මම කියා සිටිමි

#### මෙත්තගුමාණව සුත්තං චතුත්ථං.

මෙත්තගු නිසා කළ දෙසුම මෙහි සිව් වැන්න වේ.

සාදු! සාදු!! සාදු!!!

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn2_5-4/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M