« »

# ඛුද්දක නිකාය

# සුත්ත නිපාතෝ

## 3. පුණ්ණක සුත්තං

### 3. පුණ්ණක නිසා වදාළ දෙසුම

#### 1047. අනේජං මූල දස්සාවිං (ඉච්චායස්මා පුණ්ණකෝ)
අත්ථි පඤ්හේන ආගමං
කිං නිස්සිතා ඉසයෝ මනුජා – ඛත්තියා බ්‍රාහ්මණා දේවතානං
යඤ්ඤමකප්පයිංසු පුථු ඉධ ලෝකේ – පුච්ඡාමි තං භගවා බ්‍රෑහිමේතං

(පුණ්ණක)

හැම ආශාවෙන් තොර වුන – හැම දේකම මුල හඳුනන
භගවත් සමිඳාණන් වෙත – ආවෙමු අපි පැන අසන්ට
“ඉසිවරු හා හැම මිනිසුන් – ලොව රජවරු හා බමුණන්
සියළුදෙනම නොයෙක් ලෙසින් – දෙවිවරුන්ට පුද දෙත් නම්
කවර දෙයක් නිසා ද ඒ – උදවිය එලෙසින් පුදන්නෙ?
භගවත් සමිඳාණනි මෙය – විමසන මට කියනු මැනවි”

#### 1048. යේ කේචිමේ ඉසයෝ මනුජා (පුණ්ණකාති භගවා)
ඛත්තියා බ්‍රාහ්මණා දේවතානං
යඤ්ඤමකප්පයිංසු පුථු ඉධ ලෝකේ
ආසිංමානා පුණ්ණක ඉත්ථභාවං
ජරං සිතා යඤ්ඤමකප්පයිංසු

(භාග්‍යවතුන් වහන්සේ)

ඉසිවරු හා හැම මිනිසුන් – ලොව රජවරු හා බමුණන්
සියළු දෙනම නොයෙක් ලෙසින් -දෙවිවරුන්ට පුදදෙත් නම්
ජරා දුකින් මිදෙන්නටත් – සියළු සැපත ලබන්නටත්
හිතාගෙනය පුණ්ණකයෙනි, – ඒ අය දෙවියන් පුදන්නෙ

#### 1049. යේ කේචිමේ ඉසයෝ මනුජා
(ඉච්චායස්මා පුණ්ණකෝ)
ඛත්තියා බ්‍රාහ්මණා දේවතානං
යඤ්ඤමකප්පයිංසු පුථු ඉධ ලෝකේ
කච්චිස්සු තේ භගවා යඤ්ඤපථේ අප්පමත්තා
අතාරු ජාතිං ච ජරං ච මාරිස
පුච්ඡාමි තං භගවා බ්‍රෑහි මේතං

(පුණ්ණක)

ඉසිවරු හා හැම මිනිසුන් – ලොව රජවරු හා බමුණන්
සියළු දෙනම නොයෙක් ලෙසින්-දෙවිවරුන්ට පුද දෙත් නම්
භගවත් සමිඳාණනි කිම,
නො පමාවෙන් ඒ උදවිය – එලෙසින් යාගය කළ පසු
නිදුකාණෙනි, ඒ හැම දෙන – එතෙර වෙත් ද ජරා දුකින් ?
ඒ හැම දෙනා එතෙර වෙත්ද – ඉපදෙන දිරනා ලෝකෙන්?
භගවත් සමිඳාණනි එය – විමසන මට කියා දෙන්න

#### 1050. ආසිංසන්ති ථෝමයන්ති
අභිජප්පන්ති ජුහන්ති (පුණ්ණකාති භගවා)
කාමාභිජප්පන්ති පටිච්ච ලාභං
තේ යාජයෝගා භවරාගරත්තා
නාතරිංසු ජාතිජරන්ති බ්‍රෑමි

(භාග්‍යවතුන් වහන්සේ)

පුණ්ණකයෙනි, ඔවුන් සැවොම – සිටිති අයැද දෙවියන්ගෙන්
පිදුවත් තුතිමල් දෙවිඳුට
කාම සැපත කෙරෙහි තිබෙන – ඇල්ම බැල්ම ඇති නිසාය
ලබනු පිණිස ලාභයක් ම – එලෙසින් ඉල්ලා සිටින්නෙ
දෙවියන් පුදනා ඒ හැම – ඇලෙමින් භව රාගයේම
ඉපදෙන දිරනා මේ ලොව – කිසිදා තරණය නො කරත්

#### 1051. තේ වේ නාතරිංසු යාජයෝගා
(ඉච්චායස්මා පුණ්ණකෝ)
යඤ්ඤේහි ජාතිං ච ජරං ච මාරිස
අථ කෝ චරහි දේව මනුස්සලෝකේ
අතාරි ජාතිං ච ජරං ච මාරිස
පුච්ඡාමි තං භගවා බ්‍රෑහි මේතං

(පුණ්ණක)

සැබැවින් ලොව නිදුකාණනි,
දෙවියන් පුදනා ඒ හැම – දේව යාතිකාව තුළින්
ඉපදෙන දිරනා මෙලොවින් – එතෙරවීම නො කරත් නම්
මේ දෙවි මිනිසුන්ගෙ ලොවේ – ඉපදෙන දිරනා ඉරණම
කවුරුද තරණය කෙරුවේ?
භාග්‍යවත් නිදුකාණනි,
විමසන මට ඒ පැනයත් – පහදා පවසාලනු මැන

#### 1052. සංඛාය ලෝකස්මිං පරෝවරානි
(පුණ්ණකාති භගවා)
යස්සිඤ්ජිතං නත්ථි කුහිඤ්චි ලෝකේ
සන්තෝ විධූමෝ අනීඝෝ නිරාසෝ
අතාරි සෝ ජාතිජරන්ති බ්‍රෑමීති

(භාග්‍යවතුන් වහන්සේ)

මේ ජීවිත ලෝකය තුළ – ඇතුළ මෙන්ම පිටත ගැනත්
නුවණින් විමසා බලමින් – ලොවේ තිබෙන සියළු තැනත්
කිසි කම්පනයක් නොමැතිව – උපශාන්ත බවට පත් ව
දුම් දමනා කෙලෙස් නොමැති – උවදුරු කිසිවක් ද නොමැති
ආශා සිතිවිල්ලක් නැති – ඒ අරහත් මුනිඳු ලොවේ
තරණය කර දැමුවේ ම ය – ඉපදෙන දිරනා මේ ලොව

#### පුණ්ණක සුත්තං නිට්ඨිතං.

පුණ්ණක නිසා වදාළ දෙසුම මෙහි තෙවැන්න වේ.

සාදු ! සාදු!! සාදු!!!

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/kn2_5-3/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M