« »

# අංගුත්තර නිකාය

# දසක නිපාතෝ

## 10.3.2.7. පඨම පච්චෝරෝහිණී සුත්තං

### 10.3.2.7. පව් සේදීම ගැන වදාළ පළමු දෙසුම

එසමයෙහි ජාණුස්සෝණි බ්‍රාහ්මණ තෙමේ ඒ පොහෝ දිනයෙහි හිස පමණක් ස්නානය කොට අළුත් පට වස්ත්‍ර යුගලක් හැඳ අමු කුස තණ මිටක් අතට ගෙන භාග්‍යවතුන් වහන්සේට නුදුරින් එකත්පස් ව සිටියේ වෙයි. භාග්‍යවතුන් වහන්සේ ඒ පොහෝ දිනයෙහි හිස පමණක් ස්නානය කොට අළුත් පට වස්ත්‍ර යුගලක් හැඳ අමු කුස තණ මිටක් අතට ගෙන නුදුරින් එකත්පස් ව සිටි ජාණුස්සෝණි බ්‍රාහ්මණයා ව දුටු සේක. දැක ජාණුස්සෝණි බ්‍රාහ්මණයාට මෙය වදාළ සේක.

“කිම? බ්‍රාහ්මණය, ඔබ ඒ පොහෝ දිනයෙහි හිස පමණක් ස්නානය කොට අළුත් පට වස්ත්‍ර යුගලක් හැඳ අමු කුස තණ මිටක් අතට ගෙන එකත්පස් ව සිටින්නෙහි? අද බ්‍රාහ්මණ කුලයට කිසිවක් ඇද්ද?”

“භවත් ගෞතමයෙනි, අද බ්‍රාහ්මණ කුලයට පව් සේදීමේ දිනය නොවැ.”

“බ්‍රාහ්මණය, බ්‍රාහ්මණයන්ගේ පව් සේදීම සිදුවන්නේ කොයි අයුරින් ද?”

“භවත් ගෞතමයෙනි, මෙහිලා බ්‍රාහ්මණවරු ඒ පොහෝ දිනයෙහි හිස පමණක් ස්නානය කොට අළුත් පට වස්ත්‍ර යුගලක් හැඳ පොළොවෙහි අමු ගොම ගා අළුත් හීතණ ඒ මත අතුරා වැලි රැසට හා ගිනිහල් ගෙට අතර සැතපීම කරත්. ඔවුහු ඒ රාත්‍රියෙහි තුන් වරක් නැගිට දෑත් බැඳ ‘භවත් ගින්නට අපි පව් සෝදා හරිම්හ. භවත් ගින්නට අපි පව් සෝදා හරිම්හ’යි ගින්නට නමදිත්. බොහෝ වූ ගිතෙලින් ද, වෙඬරුවෙන් ද, ඒ ගින්න පිනවත්. ඒ රාත්‍රිය ඇවෑමෙන් ප්‍රණීත වූ ඛාi භෝජ්‍ය ගෙන එයින් බ්‍රාහ්මණයන් ව පිනවත්. භවත් ගෞතමයෙනි, බ්‍රාහ්මණයන්ගේ පව් සේදීම වන්නේ ඔය අයුරිනි.”

“බ්‍රාහ්මණය, බ්‍රාහ්මණයන්ගේ පව් සේදීම අන් අයුරු නොවැ. ආර්ය විනයෙහි පව් සේදීම වෙනත් අයුරකින් නොවැ.”

“භවත් ගෞතමයෙනි, ආර්ය විනයෙහි පව් සේදීම වන්නේ කවර අයුරින් ද? භවත් ගෞතමයාණෝ යම් සේ ආර්ය විනයෙහි පව් සේදීම වෙයි ද, ඒ අයුරින් දැනගැනීමට මට දහම් දෙසන සේක්වා!”

“එසේ වී නම් බ්‍රාහ්මණය, අසව. නුවණින් මෙනෙහි කරව. පවසන්නෙමි.”

“එසේ ය, භවත්නි” යි ජාණුස්සෝණි බ්‍රාහ්මණයා භාග්‍යවතුන් වහන්සේට පිළිතුරු දුන්නේ ය. භාග්‍යවතුන් වහන්සේ මෙය වදාළහ.

“බ්‍රාහ්මණය, මෙහිලා ආර්ය ශ්‍රාවකයා මෙසේ නුවණින් විමසයි. වැරදි දෘෂ්ටිය නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි දෘෂ්ටිය අත්හරී. එවිට වැරදි දෘෂ්ටිය නම් වූ පව සෝදා හළේ වෙයි.

වැරදි සංකල්පය නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි සංකල්පය අත්හරී. එවිට වැරදි සංකල්පය නම් වූ පව සෝදා හළේ වෙයි.

වැරදි වචන භාවිතය නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි වචන භාවිතය අත්හරී. එවිට වැරදි වචන භාවිතය නම් වූ පව සෝදා හළේ වෙයි.

වැරදි කායික ක්‍රියා නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි කායික ක්‍රියා අත්හරී. එවිට වැරදි කායික ක්‍රියා නම් වූ පව සෝදා හළේ වෙයි.

වැරදි ජීවිකාව නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි ජීවිකාව අත්හරී. එවිට වැරදි ජීවිකාව නම් වූ පව සෝදා හළේ වෙයි.

වැරදි උත්සාහය නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි උත්සාහය අත්හරී. එවිට වැරදි උත්සාහය නම් වූ පව සෝදා හළේ වෙයි.

වැරදි සිහිය නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි සිහිය අත්හරී. එවිට වැරදි සිහිය නම් වූ පව සෝදා හළේ වෙයි.

වැරදි චිත්තේකාග්‍රතාව නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි චිත්තේකාග්‍රතාව අත්හරී. එවිට වැරදි චිත්තේකාග්‍රතාව නම් වූ පව සෝදා හළේ වෙයි.

වැරදි ඥානය නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි ඥානය අත්හරී. එවිට වැරදි ඥානය නම් වූ පව සෝදා හළේ වෙයි.

වැරදි විමුක්තිය නිසා මෙලොවදී ත්, පරලොවදී ත් පවිටු විපාක ලැබෙයි යනුවෙන් මෙසේ හේ නුවණින් විමසා වැරදි විමුක්තිය අත්හරී. එවිට වැරදි විමුක්තිය නම් වූ පව සෝදා හළේ වෙයි.

බ්‍රාහ්මණය, ආර්ය විනයෙහි පව් සේදීම වන්නේ ඔය අයුරිනි.”

“භවත් ගෞතමයෙනි, බ්‍රාහ්මණයන්ගේ පව් සේදීම අන් අයුරකිනි. ආර්ය විනයෙහි පව් සේදීම වෙනත් අයුරකිනි. භවත් ගෞතමයනි, මින් බ්‍රාහ්මණයන්ගේ පව් සේදීම මේ ආර්ය විනයෙහි පව් සේදීම සමඟ සලකා බලද්දී සොළොස් කලාවෙන් එක් කලාවක් වත් නොවටියි.

භවත් ගෞතමයෙනි, ඉතා මනහර ය. ….(පෙ)…. භවත් ගෞතමයන් වහන්සේ අද පටන් දිවි හිමියෙන් තෙරුවන් සරණ ගිය උපාසකයෙකු ලෙස මාව පිළිගන්නා සේක්වා!

සාදු! සාදු!! සාදු!!!

පඨම පච්චෝරෝහණී සූත්‍රය නිමා විය.

« » ⇡

ධර්මදානය උදෙසා පාලි සහ සිංහල අන්තර්ගතය උපුටා ගැනීම https://mahamevnawa.lk/sutta/an6_10-3-2-7/ වෙබ් පිටුවෙනි.
Ver.1.40 - Last Updated On 26-SEP-2020 At 03:14 P.M